# NAVODILO za prijavo na javni razpis za

# Zoisovo nagrado, Zoisovo priznanje, Puhovo nagrado, Puhovo priznanje in priznanje ambasador oziroma ambasadorka znanosti Republike Slovenije v letu 2025

Popolna vloga mora vsebovati:

### Spremni dopis.

### Izpolnjen prijavni obrazec Obr. NP- 01/2025,

### Dela, ki so predlagana za nagrado,

### Bibliografijo kandidata\_ke oz.\_kandidatov\_k.

Rok za oddajo vlog je 5. maj 2025 do 24 h.

Vlogo je potrebno oddati v elektronski obliki na elektronski naslov Ministrstva za visoko šolstvo, znanost in inovacije Gp.mvzi@gov.si. Naslov elektronske pošiljke mora biti: »VLOGA ZA …(in navedba vrste priznanja ali nagrade za katero se podaja predlog)«.

Za vsak predlog priznanja ali nagrade je potrebno oddati posebno vlogo.

Velikost elektronske vloge je omejena na največ 19 Mb. V primeru, da sestavine vloge to velikost presegajo, je posamezno vlogo mogoče poslati v več delih. V tem primeru mora biti na koncu naslova elektronske vloge to navedeno (npr. Predlog za Zoisovo nagrado za vrhunske dosežke - 1. del oz. - 2. del).

Imena datotek v elektronski vlogi ne smejo biti daljša od 20 znakov.

V primeru, da so za priznanje ali nagrado predlagana dela, ki ne obstajajo v elektronski obliki (npr. monografije), je predlagana dela potrebno oddati po priporočeni pošti do 5. maja 2025 do 24. ure na naslov Ministrstvo za visoko šolstvo, znanost in inovacije, Masarykova 16, 1000 Ljubljana in pošiljko označiti: »Dopolnitev vloge za……(in navedba vrste priznanja ali nagrade, za katero se podaja predlog)«. Da je dopolnitev vloge z deli v papirni obliki poslana po priporočeni pošti, je potrebno navesti tudi v spremnem dopisu elektronske vloge, poslane na Gp.mvzi@gov.si.

1. **Spremni dopis**

Spremni dopis mora s kvalificiranim elektronskim podpisom podpisati prijavitelj\_ica ali eden\_ena od strokovnjakov\_inj, ki pripravijo strokovno utemeljitev. V naslovu naj bo\_do naveden\_a\_i kandidat\_ka\_i\_ke ter vrsta priznanja ali nagrade, za katero se vlaga kandidatura. Navedene naj bodo vse sestavine vloge ter število delov vloge v primeru, da velikost ene e-pošte presega 19 Mb in se zato vlogo pošilja v več delih. V primeru, da bodo predlagana dela za nagrado ali priznanje prispela tudi po navadni pošti (ker ne obstajajo v e- obliki), se navede tudi to.

1. **Izpolnjen prijavni obrazec Obr.:** **NP-01/2025**

Prijavni obrazec vsebuje vse podpise, potrebne v vlogi. Želeno je, da so vsi podpisi kvalificirani elektronski, v primeru, da to ni mogoče, so lahko tudi lastnoročni na skeniranem obrazcu.

1. **Predlagatelj ali predlagateljica** je fizična ali pravna oseba (15. člen Zakona o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS, št. 93/05 in št. 79/17). Predlagatelj je lahko le en.
2. **Strokovnjaka ali strokovnjakinji, ki sta pripravila\_i strokovno utemeljitev kandidature**

Navedite ime in priimek obeh strokovnjakov ali strokovnjakinj, ki sta pripravila\_i in podpisala\_i strokovno utemeljitev vloge.

1. **Kandidat ali kandidatka oziroma kandidati ali kandidatke**

V primeru, da sta kandidata ali kandidatki za isto priznanje ali nagrado dva\_e ali več, je za vsakega/vsako potrebno dodati in izpolniti poseben okvirček z osnovnimi podatki. Za vsakega navedite popoln akademski naziv in vse ustanove, v katerih je kandidat ali kandidatka zaposlen. Po možnosti navedite tudi GSM telefonsko številko.

1. Vrsta nagrade

Označite vrsto nagrade, za katero oddajate vlogo.

**Pri ocenjevanju vlog** za Zoisovo in Puhovo nagrado za vrhunske dosežke ter Zoisovo in Puhovo priznanje se upoštevajo dela, ki so bila **objavljena v zadnjih sedmih letih** pred predlaganjem (od vključno leta 2018 do vključno leta 2024).

**Zoisovo nagrado** in **Zoisovo priznanje** lahko prejme raziskovalec ali raziskovalka v Republiki Sloveniji, ki je s svojimi dosežki trajno prispeval\_a k razvoju znanstveno-raziskovalne in razvojne dejavnosti v Republiki Sloveniji. Zoisovo nagrado in Zoisovo priznanje se podeli posamezniku, posameznici ali skupini za delo, ki je nastalo, ali dela ki so nastala pretežno v Sloveniji, ali so k delu prispevali zaposleni oz. zaposlene organizacij s sedežem v Sloveniji.

**Zoisova nagrada za življenjsko delo** se podeli raziskovalcu ali raziskovalki, ki je s svojim izjemnim raziskovalnim opusom bistveno prispeval\_a k razvoju znanosti in se je s svojim delom izjemno uveljavil\_a na področju znanstveno-raziskovalne in razvojne dejavnosti v slovenskem prostoru, ali je deloval\_a pretežno v Republiki Sloveniji. Za to nagrado je lahko predlagan raziskovalec ali raziskovalka, ki je dopolnil\_a 65 let.

**Priznanje ambasador oziroma ambasadorka znanosti Republike Slovenije** se podeljuje za pomembne dosežke pri promociji in razvoju slovenske znanstvene in razvojne dejavnosti v tujini.

**Puhovo nagrado** podeljuje Odbor za izume, tehnološke in netehnološke razvojne dosežke in uporabo znanstvenih izsledkov vseh znanstvenih področij pri uvajanju novosti v gospodarsko in družbeno prakso.

**Puhova nagrada za vrhunske dosežke** se podeli posamezniku, posameznici ali skupini, ki se je izjemno uveljavil\_a s svojimi dosežki, ki imajo izjemen pomen za gospodarski oziroma družbeni razvoj posameznega področja, regije ali države.

**Puhovo priznanje** za pomembne dosežke na področju razvojne dejavnosti s področij naravoslovja, tehnike, ved o življenju, humanistike in družboslovja se podeli posamezniku, posameznici ali skupini za pomemben dosežek ali več dosežkov, ki imajo pomen za razvoj podjetja ali gospodarski oziroma družbeni razvoj krajevne skupnosti ali občine.

1. **Strokovno področje, v katerega se umešča predlog**

Označite širše strokovno področje ali več področij raziskovalnega dela, ki ga/jih zajemajo dela predložena za priznanje ali nagrado.

1. **Naslov dosežka\_ov, ki je/so predlagan\_i za nagrado oziroma priznanje**

Naslov naj bo čim krajši, po možnosti ne daljši od 10 besed. Naslov navedite tudi v angleščini.

1. **Predlog celotnega naziva nagrade oziroma priznanja**

Celotni naziv nagrade vsebuje vrsto nagrade (kot v točki 4) in naslov dosežka (kot v točki 6). Predlog je namenjen oblikovanju zapisa podeljenega priznanja ali nagrade na plaketi, ki jo prejme nagrajenec\_ka.

1. **Povzetek utemeljitve dosežka\_ov**

Povzetek strokovne utemeljitve je namenjen seznanjanju strokovne javnosti z nagrajenimi dosežki. Povzetek ne sme biti daljši od 200 besed in naj povzema daljšo strokovno obrazložitev, ki sta jo pripravila oba podpisana strokovnjaka oziroma strokovnjakinji (v točki 11).

1. **Poljudna obrazložitev dosežka oziroma dosežkov za priznanje ali nagrado**

Poljudna obrazložitev je namenjena seznanjanju najširše javnosti z nagrajenim dosežkom in popularizaciji znanosti, zato mora biti razumljiva povprečno izobraženi osebi. V njej navedite dosežek in njegov širši pomen. Poljudna obrazložitev ne sme biti daljša od 100 besed.

1. **Ključne besede**

Navedite 5 ključnih besed v zvezi s predlaganim delom za priznanje ali nagrado.

1. **Strokovna utemeljitev dosežka\_ov**

V do 1000 besed dolgi strokovni utemeljitvi morajo biti jasno navedeni dosežki, ki so predlagani za nagrado ali priznanje. Strokovno utemeljitev pripravita strokovnjaka ali strokovnjakinji s področja, na katerega sodi predlog za nagrado ali priznanje.

V primeru, da je strokovna utemeljitev vloge napisana v tujem jeziku, mora biti vlogi priložen tudi slovenski prevod, za katerega ni potrebno, da je uradno potrjen.

V strokovni utemeljitvi za **Zoisovo nagrado in Zoisovo priznanje** naj bo izpostavljeno:

* izvirnost dosežkov, ki pomembno prispevajo k znanosti, in nove ideje, pomembne za nadaljnji razvoj znanosti ali stroke na posameznem področju doma in v tujini,
* razvijanje novih metod, uporabnih v določeni znanstveno-raziskovalni dejavnosti,
* objave v vrhunskih revijah ali monografijah,
* visoka odmevnost, npr. citiranost,
* ali dosežki pomembno bogatijo kulturo.

V strokovni utemeljitvi za **ambasadorja oziroma ambasadorko znanosti Republike Slovenije** naj bo izpostavljeno:

* izkazani prispevek pri promociji in prenosu izvirnih znanstvenih dosežkov in spoznanj iz Republike Slovenije v tujino,
* podeljena ugledna mednarodna priznanja,
* izdane monografije ali druge knjige s široko odmevnostjo v tujini,
* odmevne (visoko citirane) raziskave,
* odmevni nastopi na znanstvenih srečanjih,
* vodstveno delo v uglednih znanstvenih in strokovnih združenjih,
* uredniško delo v uglednih znanstvenih revijah,
* vodenje mednarodnih raziskovalnih projektov,
* znanstveno sodelovanje s tujimi raziskovalci in raziskovalnimi institucijami.

V strokovni utemeljitvi za Puhovo nagrado in Puhovo priznanje naj bo izpostavljeno:

* izjemnost dosežkov glede njihove inovativnosti in izvedbene odličnosti,
* dokazani ekonomski ali družbeni učinki,
* prispevek k dobrobiti in razvoju Republike Slovenije.

Iz vlog za prijavo kandidatov ali kandidatk za Puhovo nagrado in Puhovo priznanjenaj bo razvidno izpolnjevanje naslednjih meril:

*Inovativnost in izvedbena odličnost:*

* prenos znanstvenih izsledkov iz akademske sfere v prakso,
* inovativnost na osnovi tehnoloških in znanstvenih izsledkov,
* originalnost in odličnost izvedbe,
* tehnične oziroma druge prednosti nove rešitve,
* prednost dosežka v primerjavi z drugimi rešitvam.

 *Komercialni ali drugi učinki:*

* obseg uporabe dosežka oziroma dosežkov,
* obseg povečanja dodane vrednosti ali povečanja dobrobiti širše skupnosti,
* obseg povečanja izvoza,
* morebitno odpiranje novih trgov,
* vpliv na odprtje novih delovnih mest,
* vpliv na izboljšanje učinkovitosti dela,
* morebitni drugi učinki.

*Prispevek k dobrobiti in razvoju Republike Slovenije*:

* pomen za dolgoročno preživetje in razvoj podjetja ali organizacije,
* pomen za razvoj posameznega področja, regije ali države,
* pomen za ustanovitev novega podjetja oziroma postavitev novega za družbo pomembnega objekta ali tehnologije, oziroma vpeljava novega načina dela,
* vpliv na izboljšanje zdravja in povečanje varnosti ljudi,
* prispevek k izboljšanju okolja,
* druge prednosti, ki jih prinaša uporaba dosežka ožji ali širši skupnosti.
1. **Pomen in odmevnost dosežka\_ov**

Z največ 200 besedami izpostavite dosedanjo odmevnost predlaganega dosežka v strokovni in širši javnosti ter njegov pomen v širšem kontekstu na razvoj (področja) znanosti in družbe.

1. **Delovna biografija kandidata\_ke ali kandidatov\_k**

Delovna biografija naj ne bo daljša od 500 besed. Obvezna je za Zoisovo in Puhovo nagrado za življenjsko delo, zaželena pa je tudi kratka prestavitev kandidata\_ke ali kandidatov\_k za drugo nagrado ali priznanje.

1. **Najpomembnejša dela v zvezi s predlogom**

Navedite do 5 najpomembnejših objavljenih del v zvezi s predlogom.

1. **Izjava o upoštevanju Evropskega kodeksa ravnanja za ohranjanje raziskovalne poštenosti**

Vloga mora vsebovati izjavo, da je vsak kandidat ali kandidatka za priznanje ali nagrado pri svojem delu upošteval\_a Evropski kodeks ravnanja za ohranjanje raziskovalne poštenosti, ki ga je sprejela Evropska znanstvena fundacija in je dostopen na spletni strani <https://allea.org/code-of-conduct/>. S podpisom na prijavnem obrazcu to potrjujejo: prijavitelj\_ica (kot v točki 1), strokovnjaka\_inji, ki sta pripravila\_i strokovno utemeljitev vloge (kot v točki 2) in kandidat\_ka oziroma vsi kandidati\_ke, kadar jih je več (kot v točki 3).

1. **Izjava o delih, ki so predmet vloge**

Vloga mora vsebovati izjavo kandidata\_ke oziroma kandidatov\_k, da vloga ne vključuje del, ki so bila deloma ali v celoti že predmet prejšnjih nagrad ali priznanj, ki jih je podelil Odbor Republike Slovenije za podelitev nagrad in priznanj za izjemne dosežke v znanstveno-raziskovalni in razvojni dejavnosti.

##### Dela, ki so predlagana za priznanje ali nagrado

Vlogi morajo biti v e- ali papirni obliki priložena dela, ki so predlagana za nagrado.

Za dela, ki so dostopna na spletu v odprtem dostopu, je lahko priložen seznam del in delujočih spletnih povezav.

Kadar dela, predlagana za nagrado, ne obstajajo v e- obliki, jih je potrebno poslati v papirni obliki po priporočeni pošti.

Vloga za nagrado ali priznanje ne sme vključevati del, ki so bila deloma ali v celoti že predmet prejšnjih nagrad ali priznanj, ki jih je podelil Odbor Republike Slovenije za podelitev nagrad in priznanj za izjemne dosežke v znanstveno-raziskovalni in razvojni dejavnosti.

Kadar je kandidat ali kandidatka predlagan\_a za nagrado za življenjsko delo ali za priznanje ambasador oziroma ambasadorka znanosti Republike Slovenije, del ni potrebno prilagati.

1. **Bibliografija kandidata\_ke oz.\_kandidatov\_k**

Vlogi je potrebno priložiti izpis iz COBISSa, ali SICRISa za obdobje, relevantno za nagrado ali priznanje, po možnosti naj se doda indeks citiranosti.

Izpis mora vsebovati:

* za Zoisovo ali Puhovo nagrado za vrhunske dosežke ter za Zoisovo ali Puhovo priznanje dela, objavljena v zadnjih sedmih letih, od vključno leta 2018 do vključno leta 2024;
* za Zoisovo in Puhovo nagrado za življenjsko delo je potrebno navesti najbolj relevantna dela za celotno življenjsko obdobje;
* za priznanje ambasador\_ka znanosti ni potrebno navajati znanstvenih del.

Kadar za priznanje ali nagrado kandidira skupina raziskovalcev ali raziskovalk, se pri ocenjevanju upoštevajo samo dela v skupnem avtorstvu vseh članov oziroma članic te skupine.